**Ministru kabineta noteikumu projekta**

**„Noteikumi par profesionālā doktora grāda mākslās profesionālās augstākās izglītības valsts standartu un profesionālā doktora grāda mākslās piešķiršanas kārtību” sākotnējās ietekmes novērtējuma**

**ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Noteikumi par profesionālā doktora grāda mākslās profesionālās augstākās izglītības valsts standartu un profesionālā doktora grāda mākslās piešķiršanas kārtību” (turpmāk – Projekts) sagatavots, lai no 2019./2020.akadēmiskā gada augstskolās būtu iespējams uzsākt profesionālā doktora studiju mākslās ieviešanu. Projekts nosaka profesionālā doktora grāda mākslās profesionālās augstākās izglītības valsts standartu un profesionālā doktora grāda mākslās piešķiršanas kārtību. Projekts stāsies spēkā Oficiālo publikāciju un tiesiskās informācijas likuma noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts sagatavots saskaņā ar Izglītības likuma 14.panta 19.punktu un Augstskolu likuma 63.4panta otro daļu, ņemot vērā 2018.gada 1.februāra grozījumus Augstskolu likumā, kas ir stājušies spēkā 2018.gada 1.aprīli. Augstskolu likuma 63.4 panta otrā daļa paredz, ka profesionālās doktora studiju programmas mākslās galvenos mērķus un uzdevumus, studiju programmas pamatsaturu, iegūtās izglītības vērtēšanas pamatprincipus, kā arī profesionālā doktora grāda mākslās piešķiršanas kārtību nosaka Ministru kabinets. Projekts sagatavots saskaņā ar Augstskolu likuma pārejas noteikumu 46.punktu, kas paredz, ka Ministru kabinets līdz 2018.gada 30.novembrim izdod šā likuma 63.4 panta otrajā daļā minētos Ministru kabineta noteikumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz 2018.gada 1.aprīlim, pirms likuma „Grozījumi Augstskolu likumā” stāšanās spēkā, Latvijā nebija iespējams uzsākt profesionālā doktora studiju mākslās ieviešanu, kā arī profesionālās doktora līmeņa studijas nebija pieejamas. Pašlaik kultūras un mākslas augstskolu absolventi, kuri vēlas turpināt studijas profesionālajās doktora studiju programmās mākslās, aizplūst no Latvijas un savu karjeru veido ārpus Latvijas robežām. Pirms likuma „Grozījumi Augstskolu likumā” stāšanās spēkā Latvijā nebija izstrādāts tiesiskais regulējums, kas Latvijas kultūras un mākslas augstskolām dotu iespēju vienlīdzīgi un konkurētspējīgi iesaistīties Eiropas augstskolu tīkla aktivitātēs. Profesionālā doktora grāda mākslās iegūšana tiek nodrošināta daudzās Eiropas valstīs (piemēram, Lielbritānijā, Francijā, Itālijā, Somijā, Norvēģijā, Lietuvā, Igaunijā u.c.). Profesionālais doktora grāds mākslās ir nozīmīgs augstskolas absolventa konkurētspējas un kvalifikācijas līmeņa rādītājs Latvijas un starptautiskajā darba tirgū profesionālajās jomās mākslās, īpaši – mūzikā un skatuves mākslā, dizainā, vizuāli plastiskajā mākslā, audiovizuālajā mākslā un mediju mākslā u.c.Nepieciešamību veikt izmaiņas tiesiskajā regulējumā nosaka Kultūrpolitikas pamatnostādnes 2014. – 2020.gadam „Radošā Latvija”[[1]](#footnote-1) 3.rīcības virziena „Konkurētspējīga augstākā izglītība un pētniecība” 3.1.uzdevuma „Nodrošināt starptautiski konkurētspējīgas augstākās izglītības piedāvājumu kultūras nozarēs” 3.1.4.apakšpunkts, kas paredz īstenot šādu pasākumu: „Izvērtēt iespēju sagatavot priekšlikumus grozījumiem normatīvajos aktos, nodrošinot iespēju iegūt trīs līmeņu augstāko mākslas izglītību visās mākslu studiju jomās”. Arī Pasaules Bankas 2016.gada pētījumā „Doktora līmeņa studijas un promocijas sistēma Latvijā” ir minēta profesionālās jeb „praktiskās” doktorantūras attīstība[[2]](#footnote-2), tostarp arī mākslas jomās.Esošais regulējums ierobežo Latvijas kultūras un mākslas augstskolu un tajās studējošo tiesības un vajadzības iegūt profesionālo doktora grādu mākslās, ko ir paudusi gan Latvijas Mākslas augstskolu asociācija, gan Latvijas Studentu apvienība.Profesionālais doktora grāds mākslās dos iespēju Latvijā apgūt trešā līmeņa (doktora) profesionālās studiju programmas mākslās, kā arī veicinās Latvijas kultūras un mākslas augstskolās studējošo konkurētspēju gan Latvijā, gan starptautiskā vidē. Tādējādi tiks ievērots Boloņas procesā noteiktais par trešo studiju ciklu – doktora studiju programmām kā integrālu augstākās izglītības sastāvdaļu. Profesionālā doktora grāda iegūšanas iespējas mākslās veicinās augstākās izglītības kvalitāti, konkurētspēju un eksportspēju, kā arī dos iespēju iekļauties Eiropas kopējā augstākās izglītības telpā, harmonizējot mākslas jomu studijas Latvijā ar tuvākajās Eiropas Savienības valstīs īstenotajām augstākās izglītības studijām.Līdz ar to, lai būtu iespējams uzsākt profesionālo doktora līmeņa studiju mākslās ieviešanu, ir nepieciešams atbilstošs tiesiskais regulējums. Projekts ir nepieciešams, lai augstskolās nodrošinātu profesionālo doktora studiju programmu mākslās izstrādi un ieviešanu, kā arī noteiktu profesionālā doktora grāda mākslās piešķiršanas kārtību.Saskaņā ar Projekta nodaļas „I. Vispārīgie jautājumi” 1.punktu šie noteikumi nosaka profesionālā doktora grāda mākslās profesionālās augstākās izglītības valsts standartu, kas ietver profesionālās doktora studiju programmas mākslās galvenos mērķus un uzdevumus, studiju programmas pamatsaturu un studiju programmas apguves vērtēšanas pamatprincipus, kā arī profesionālā doktora grāda mākslās piešķiršanas kārtību.Projektā nodaļas „II. Studiju programmas stratēģiskais mērķis un uzdevumi” 3.punkts nosaka, ka studiju programmu stratēģiskais mērķis ir nodrošināt kultūras, sabiedrības un sociālajām vajadzībām atbilstošas, mākslinieciskajā jaunradē un zinātnē balstītas, kā arī mākslinieciskajā praksē piemērojamas profesionālās studijas, kuru rezultātā tiek iegūtas zinātniskā pētniecībā balstītu mākslinieciski augstvērtīgu darbu veidošanas prasmes un attīstītas praktiskas iemaņas unikālu māksliniecisku ideju īstenošanā. Savukārt Projekta nodaļas „II. Studiju programmas stratēģiskais mērķis un uzdevumi” 4.punktā ir iekļauti profesionālās doktora studiju programmas mākslās galvenie uzdevumi, proti:– izglītot studējošos, nodrošinot profesionālā doktora grāda mākslās ieguvi;– sekmēt studējošo izcilību, konkurētspēju mainīgajos sociālekonomiskajos apstākļos Latvijas un starptautiskajā darba tirgū;– nodrošināt studiju rezultātu (zināšanu, prasmju un kompetenču) sasniegšanu atbilstoši Latvijas izglītības klasifikācijā noteiktajām Eiropas kvalifikācijas ietvarstruktūras 8.līmenim;– nodrošināt un attīstīt studiju, pētniecības un mākslinieciskās jaunrades darba vienotību, sekmēt izcilību un kvalitāti, konkurētspēju un eksportspēju studējošā izvēlētajā mākslinieciskās darbības jomā.Zinātniskā doktora grāda iegūšanā viens no galvenajiem priekšnoteikumiem ir mākslas un kultūras procesu pētniecība, savukārt profesionālā doktora grāda iegūšanai mākslās būtiskākais nosacījums ir mākslinieciskās jaunrades darbs. Tādēļ iespēja iegūt profesionālo doktora grādu mākslās būs pēc akreditētas profesionālās doktora studiju programmas mākslās apguves, doktora teorētiskā pētījuma un mākslinieciskās jaunrades darba izstrādes un aizstāvēšanas, kas demonstrēs izcilību, augsta līmeņa māksliniecisko jaunradi, mākslinieciskos un radošos sasniegumus. Projekta nodaļas „IV. Studiju programmas apguves vērtēšanas pamatprincipi” 13.punktā ir noteikti, kādi pamatprincipi ir jāievēro, vērtējot studiju programmas apguves rezultātus.Projektā ir iekļauta profesionālā doktora grāda mākslās piešķiršanas kārtība, proti, Projekta nodaļas „V. Profesionālā doktora grāda mākslās piešķiršanas kārtība” 19.punktā ir noteikts, ka valsts pārbaudījumus vērtē un profesionālā doktora grādu mākslās piešķir valsts pārbaudījumu komisija.Projekta 19.punkts nosaka, ka augstskola, kura īsteno profesionālās doktora studijas mākslās, veido valsts pārbaudījumu komisiju profesionālā doktora grāda mākslās piešķiršanai. Katrā mākslinieciskās darbības jomā veido atsevišķu valsts pārbaudījumu komisiju. Projekta 20. – 22.punktā ir noteikts regulējums par valsts pārbaudījumu komisijas sastāvu, savukārt Projekta 23.punktā – par valsts pārbaudījumu komisijas lēmumu pieņemšanas procesu. Projekta 24.punkts un 25.punkts nosaka valsts pārbaudījumu komisijas darbības nodrošināšanu. Saskaņā ar Projekta 24.punktu valsts pārbaudījumu komisijas darbu nodrošina augstskola un valsts pārbaudījumu procesa īstenošanas izmaksas sedz studiju programmas īstenotāja augstskola no studiju programmas īstenošanai paredzētajiem līdzekļiem. Šīs nodaļas 25.punkts nosaka valsts pārbaudījumu komisijas administratīvo un organizatorisko darbību, proti, to, ka valsts pārbaudījumu komisijas darbības organizēšanas un norises kārtību, kā arī citus ar valsts pārbaudījumu komisijas darbību saistītus jautājumus nosaka ar augstskolas izstrādātu un ar augstskolas dibinātāju saskaņotu nolikumu. Šo nolikumu augstskolas izstrādā, ņemot vēra katras augstskolas atšķirīgās mākslinieciskās darbības jomas un to specifiku.Ņemot vērā, ka augstskolas pārstāv atšķirīgas mākslinieciskās darbības jomas, Projekta 26.punktā ir noteikts – ja studiju programmu kā kopīgo studiju programmu īsteno vairākas augstskolas, tās var izveidot atsevišķu valsts pārbaudījumu komisiju katrā mākslinieciskās darbības jomā – piemēram, mūzikā, skatuves mākslā, vizuāli plastiskajā mākslā, dizainā u.c.  |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija, Izglītības un zinātnes ministrija, Jāzepa Vītola Latvijas Mūzikas akadēmija, Latvijas Mākslas akadēmija, Latvijas Kultūras akadēmija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attieksies uz augstskolām, kuras īsteno profesionālās doktora studiju programmas mākslās, un tajās studējošajiem. |
| 2. | Tiesiskā regulējuma ietekme uz tautsaimniecību un administratīvo slogu | Administratīvās procedūras nemainās. Administratīvās izmaksas netiek palielinātas, administratīvās procedūras tiek nodrošinātas esošā finansējuma ietvaros. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Vienlaikus ar Projektu tiek virzīti izskatīšanai Ministru kabinetā šādi tiesību aktu projekti:1) Ministru kabineta noteikumu projekts „Grozījumi Ministru kabineta 2017. gada 13. jūnija noteikumos Nr. 322 „Noteikumi par Latvijas izglītības klasifikāciju”” (VSS-493, 24.05.2018., prot. Nr.20, 22.§) sagatavots, lai Latvijas kvalifikāciju ietvarstruktūras (LKI) līmenim atbilstošo zināšanu, prasmju un kompetenču aprakstos iekļautu papildinājumus saistībā ar profesionālo doktora studiju programmu mākslās ieviešanu un profesionālā doktora grāda mākslās piešķiršanu;2) Ministru kabineta noteikumu projekts „Grozījumi Ministru kabineta 2013.gada 16.aprīļa noteikumos Nr.202 „Kārtība, kādā izsniedz valsts atzītus augstāko izglītību apliecinošus dokumentus”” (VSS-492, 24.05.2018., prot. Nr.20, 21.§) sagatavots, lai nodrošinātu valsts atzītu augstāko izglītību apliecinošu dokumentu (profesionālo doktora diplomu mākslās) izsniegšanu pēc profesionālo doktora studiju mākslās beigšanas un profesionālā doktora grāda mākslās iegūšanas. |
| 2. | Atbildīgā institūcija | Kultūras ministrija, augstskolas, kuras īsteno profesionālās doktora studiju programmas mākslās. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts pirms tā izsludināšanas Valsts sekretāru sanāksmē ir saskaņots ar Jāzepa Vītola Latvijas Mūzikas akadēmiju, Latvijas Mākslas akadēmiju, Latvijas Kultūras akadēmiju, Latvijas Studentu apvienību, Latvijas Zinātnes padomi un Augstākās izglītības padomi. |
|  | Sabiedrības līdzdalība projekta izstrādē | Pirms Augstskolu likuma 2018.gada 1.februāra grozījumu izstrādes par Augstskolu likuma grozījumiem un saistībā ar Projektu notikušas konsultācijas ar Jāzepa Vītola Latvijas Mūzikas akadēmiju, Latvijas Mākslas akadēmiju un Latvijas Kultūras akadēmiju, Kultūras ministrijai rīkojot tikšanās ar augstskolām (2018.gada 18.janvārī Kultūras ministrijā), kā arī ar Latvijas Studentu apvienību (2016.gada 15.septembrī tikšanās Kultūras ministrijā), ar Latvijas Zinātnes padomi (2017.gada 16.februārī Latvijas Zinātnes padome sēdē), ar Augstākās izglītības padomi (2017.gada 2.martā Augstākas izglītības padomes sēdē).  |
| 3. | Sabiedrības līdzdalības rezultāti | Pirms Projekta izsludināšanas Valsts sekretāru sanāksmē Jāzepa Vītola Latvijas Mūzikas akadēmija (2018.gada 18.maijā), Latvijas Mākslas akadēmija (2018.gada 9.aprīlī) un Latvijas Kultūras akadēmija (2018.gada 11.maijā) ir atsūtījušas Kultūras ministrijai priekšlikumus Projekta redakcijai, izsakot atbalstu sagatavotajam Projektam. Pēc Projekta izsludināšanas Valsts sekretāru sanāksmē Latvijas Studentu apvienība 2018.gada 12.jūnija vēstulē Nr.2018/PV14, 2018.gada 23.augustā elektroniskā saskaņošanā ir paudusi atbalstu Projekta turpmākai virzībai. Latvijas Brīvo arodbiedrību savienība 2018.gada 6.jūnijā, 12.jūlijā un 20.augustā elektroniskā saskaņošanā ir paudusi atbalstu Projekta turpmākai virzībai. |
| 4. | Cita informācija | Nav |

|  |
| --- |
|   **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās augstskolas. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretāre D.Vilsone

Rūsiņa 67330206

Lolita.Rusina@km.gov.lv

1. <https://www.km.gov.lv/uploads/ckeditor/files/KM_dokumenti/Radosa_Latvija.pdf> [↑](#footnote-ref-1)
2. <http://www.izm.gov.lv/images/izglitiba_augst/Pasaules_Banka/Doktora_limena_studijas_un_promocijas_sistema_Latvija.pdf> [↑](#footnote-ref-2)